b"\n_START_ARTICLE_\nNoyon\n_START_SECTION_\nGeografija\n_START_PARAGRAPH_\nKraj le\xc5\xbei v severni Franciji ob reki Oise in njenem istoimenskem kanalu, 80\xc2\xa0km vzhodno od Beauvaisa.\n_START_SECTION_\nAdministracija\n_START_PARAGRAPH_\nNoyon je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Appilly, Bab\xc5\x93uf, Beaurains-l\xc3\xa8s-Noyon, B\xc3\xa9h\xc3\xa9ricourt, Br\xc3\xa9tigny, Caisnes, Cuts, Genvry, Grandr\xc3\xbb, Larbroye, Mondescourt, Morlincourt, Passel, Pont-l'\xc3\x89v\xc3\xaaque, Pontoise-l\xc3\xa8s-Noyon, Porqu\xc3\xa9ricourt, Salency, Sempigny, Suzoy, Varesnes, Vauchelles in Ville s 24.829 prebivalci._NEWLINE_Kanton je sestavni del okro\xc5\xbeja Compi\xc3\xa8gne.\n_START_SECTION_\nZgodovina\n_START_PARAGRAPH_\nPrvotno opori\xc5\xa1\xc4\x8de belgijskega plemena Veromandui, je med rimsko osvojitvijo Galije zavzel rimski cesar Julij Cezar in ga obnovil kot Noviomagus Veromanduorum, omenjen v Antoninovem itinerariju, v srednjem veku Noviomum._NEWLINE_V 5. stoletju \xc5\xa1e vedno utrjeno mesto je po zlomu rimskega cesarstva postalo sede\xc5\xbe \xc5\xa1kofije, ki jo je leta 531 vzpostavil \xc5\xa1kof Medard iz manj varnega Vermanda. Kasneje je Noyon postal sede\xc5\xbe merovingov. Mestna katedrala je bila prizori\xc5\xa1\xc4\x8de kronanja frankovskega kralja Karla Velikega v letu 768, leta 987 pa je bil v njej kronan tudi francoski kralj Hugo Capet, prvi iz vrste kapetingov. Noyon je leta 1108 kot komuna prejel ustanovno listino, ki jo je potrdil Filip Avgust v letu 1223._NEWLINE_S sporazumom v Noyonu 13. avgusta 1516 med francoskim kraljem Francom I. in svetorimskim cesarjem Karlom V. je Francija opustila zahteve po Neapeljskem kraljestvu, v zameno pa dobila Milansko vojvodstvo. Podpis sporazuma je pripeljal h koncu vojno Cambraiske zveze, eno od faz italijanskih vojn. Po razdejanju mesta s strani Habsbur\xc5\xbeanov 1552 je bil Noyon v letu 1559 prodan Franciji pod pogoji miru v Le Cateau-Cambr\xc3\xa9sisu. Ob koncu 16. stoletja je bil Noyon za kratek \xc4\x8das ponovno pod habsbur\xc5\xa1kim nadzorom, do ponovne osvojitve s strani francoskega kralja Henrika IV._NEWLINE_S konkordatom v letu 1801 je bila ukinjena Noyonska \xc5\xa1kofija. V \xc4\x8dasu prve in druge svetovne vojne je Noyon okupirala nem\xc5\xa1ka vojska, v tem \xc4\x8dasu pa je kraj utrpel hude po\xc5\xa1kodbe."